《元会》
宋代·杨杰

岁令春为首，人君德体元。宸居太极殿，星拱紫微垣。

历运千龄太，梯航万里奔。同时禀正朔，大号一乾坤。

谋野曾绵蕞，沿波未涤源。典章归独断，期会肃常尊。

礼乐谐虞舜，师儒陋叔孙。曲台司肄习，执法纠哗諠。

旧史精穷讨，非经不引援。殊疆今辐辏，古辙此还辕。

陛峻黄麾建，旗张直盖屯。地图包海画，庭燎彻宵燔。

班位分贤戚，铜玑定晓昏。仙盘凝沆瀣，禁漏泻潺湲。

呼旦传鸡唱，填街列虎贲。六军衣锦绣，八骏辔玙璠。

绶采由官别，冠梁以秩论。国容修卤簿，武事设櫜鞬。

鼓吹依宫架，关扃辟路门。簴文雕猛鸷，路饰缋蟠蜿。

牙瑑中严版，珠联告止幡。金床置符宝，土贡杂瑶琨。

百辟稽名实，诸王固屏藩。立墀隆辅弼，述职简要番。

省寺兴颓敝，材能慎选抡。班齐序鸾鹭，仗转骇鲸鲲。

圭镇唐仪易，袍纱汉制存。鞘鸣龙扇合，帘卷兽烟喷。

陟降天威重，颙昂玉色温。泰平安可象，造化本何言。

悦豫阴阳盛，渊深宇宙吞。江河宗渤海，山岳望昆崙。

牍奏龟麟应，书先稼穑繁。历阶臣委佩，宣诏使临轩。

进有称觞庆，初无解剑烦。南山赋周雅，北斗揖尧樽。

济济华夷抃，雍雍信义惇。登歌形瑞物，旅舞异梨园。

翠凤闻箫集，朱熊负案蹲。四清备钟磬，二律下匏埙。

宠锡需云泽，均沾湛露恩。拜吟三夏享，饔盛九牢飧。

受觯充醇醴，加肴饫熟蹯。摰勤供雁雉，羞洁具蘋蘩。

布治从丹阙，怀仁感陆浑。祥光腾广坐，和气冒陈根。

蓬岛风长习，扶桑日向暄。前楹秀芝草，阿阁长雏鹓。

社稷生灵福，邦家政教敦。年年朝溥率，基业壮中原。

作者简介：无为人，字次公，自号无为子。仁宗嘉祐四年进士。神宗元丰中官太常，凡礼乐之事皆预讨论。与范镇议乐有异，多攻之。哲宗元祐中为礼部员外郎，出知润州，除两浙提点刑狱。卒年七十。有《无为集》、《乐记》。